Was vier assistent-afrigters vir Bokke dan nodig as twee nou genoeg is?Franco Smith – moet nou ook na die verdedigingsaspekte omsien (Foto You Tube) Beplanning, of liewer die gebrek daaraan, is een van die vernaamste doodsteke van moontlike Springboksukses. En nou steek dit weer kop uit. Ons hoor nou by die Bokafrigter Allister Coetzee dat hy en sy twee oorblywende adjudante uit vier, Matthew Proudfoot en Franco Smith, mans genoeg is om die Bokke vir die laaste twee toetse voor te brei. Twee van die vier assistent-afrigters van die Springbokke sal ná Saterdag se toets teen Frankryk nie meer deel van die huidige toer wees waar twee toetse teen Italië en Wallis nog voorlê nie. Hoewel dit lank reeds bekend is dat Johann van Graan ná Saterdag se Franse toets by Munster as direkteur van afrigting inval en dat Venter nie beskikbaar sal wees nie vanweë sy oorvleuelende belange met die verdedigingsafrigting by Italië, bly Coetzee, Proudfoot en Smith agter. Hulle sal hulle man staan, meen Coetzee. As dit so is, hoekom was Proudfoot en Smith hoegenaamd tot nou deel van die afrigtingsopset? ŉ Mens ys as jy dink aan die deurmekaar toestand van die agterlyn waar vaardigheid en aanval Smith se verantwoordelikheid was; en die skrums wat Proudfoot net eenvoudig nie kon regkry nie en wat sy nasionale afrigtingstoekoms glo mag beïnvloed. Van Graan se verantwoordelikheid was die lynstane, en dit was met die uitsondering van toe Malcom Marx die kluts met sy ingooiwerk kwyt was, deurlopend die Bokke se beste spelfaset. Proudfoot sal nou dié faset ook behartig terwyl Smith na die verdediging sal omsien. Ook Brendan Venter se verdedigingsafrigting was na die talle drieë wat sedert die aanvang van die Rugbykampioenskap afgestaan is, duidelik nie waffers nie. Wat van Jacques Nienaber, wat al jare lank as verdedigingsghoeroe wêreldwyd aansien geniet? Hy is as SA Rugby se hoëprestasieafrigter aangestel en is soos Rassie Erasmus klaar by Munster. Hoekom is hy nie nadergetrek nie? En ook: Sou ŉ woordjie van Coetzee met Erasmus, wat Europese rugby ken, nie dalk ook die moeite werd gewees het nie? Of is die verhouding tussen die twee veel erger as waaroor bespiegel word? ŉ Mens wil jou hande in die lug gooi terwyl spelers, waaronder ŉ paar goeies, vir die wolwe gegooi word.